
EIRIK INGEBRIGTSEN

KONGLEFALL

EIN SABOTASJE

ROMAN
FORLAGET OKTOBER 2025


Jag kan inte skriva om det som jag redan vet
LARS NORÉN


SØLVGRANA

Her er grantreet. Sølvgrana. Trestamma står eit stykke ut i vegen, går tvers over grøfta og fram til porten hos Eilert bonde, og ifølgje familiesoga hans stammar treet frå 1650-talet. Folk har lært Sølvgrana å kjenna gjennom hundreår, dei veit å lesa merka mellom treet og utmarksgranene, korleis trea kommuniserer og varslar kvarandre gjennom røtene, sender elektriske og kjemiske signal til kvarandre, ja, nokon hevdar at slike signal kan gå gjennom lufta òg. Om grana øvst i lia varslar om fare og slepper konglane sine, vil Sølvgrana få beskjed etter få sekund. Då vil Sølvgrana òg kunna sleppa konglane sine i eit forsøk på å kvitta seg med angripande sjukdomssmitte.

Dei siste hundre åra har Sølvgrana blitt rekna som eit avlstre. Biologar og tilsette ved Skogfrøverket kjem langvegsfrå når konglane opnar seg og knitrar i vårsola. Dei samlar inn konglar og frøskjel. Det er nokre år sidan sist no, på grunn av krigen, men snart vil nye studiegrupper koma tilbake, berre freden kjem? Ein kongle frå Sølvgrana er reinaste gullet. I kaldt vêr kan konglane varmast opp, klengjast i ein trommel til dei opnar seg slik blåskjel blir lagde i kokande vatn til dei opnar seg.

Grantreet er ei diger kjegle og ruvar høgt over låven. Kven veit kor djupt og breitt røtene har fått utvikla seg? Det er lett å ha trua på det kraftige treet med den karakteristiske hellinga i trekrona som truar med å knekka i vinden, men som aldri gjer det. Stammeborken veks så sakte at lavet ikkje raknar frå verten sin, eit rynkete oppsyn med nokre aldersteikn nedst: utvekstar som verken er rot eller grein, men gammal, oppsamla kraft.

Og dei seier at du fell til ro står du tett inntil Sølvgrana, ja, ein mild varme vil treffa, ei lettheit vil breia seg, for om du står tre hos Sølvgrana, kan du sjå heile breidda og heile høgda, då kan du sjå opp og til sidene og ned igjen i eitt og same syn. Og om du ser svarte konglar falla frå tretoppen i samla flokk, kan du ønskja deg noko frå øvste hylle av all verdas rikdom. Ser du brune konglar deisa i bakken, kan du ønskja deg ein grøderik sommar og haust. Om du derimot ser grønskimrande og rubinraude konglar liggja strøydde ved granstamma, lyt du koma deg i hus og vera inne i tre dagar og tre netter for å unngå sjukdom.

Her står grantreet. Sølvgrana. Og ho skal spela ei avgjerande rolle i sabotasjeaksjonen ved Berarbrua i Sjuskog i desember 1942, saman med Eilert bonde, Milton prest og Anton trevarefabrikant.


1. DESEMBER 1942


EILERT

Og så kjem dei opp hit for å hausta av det dei ikkje har sådd, tenkjer Eilert bonde og røskar av den vesle kalenderlappen på kjøkkendøra, det har blitt 1. desember, og bokstavane i denne månaden har ein heilt eigen klang der dei skin imot han frå ganglyset. Der november er flat og nøytral, løftar desember i fleire av livets spørsmål, medan lysa blir tende innandørs, og mørket ute droppar til botnen før det heile snur igjen. Tidlegaste morgon, nokon vil kalla det natt. Og stemma frå radioen som fortalde om jødearrestasjonane, fleire hundre menneske, kanskje over 500, tenkjer Eilert, det burde vel ikkje overraska meg. Det er fleire år sidan Nationen skreiv varmt om planane om å senda jødane til Madagaskar. Vi må klara å skilja menneske, dyr og skog, tenkjer han og trakkar i støvlane ute i bislaget. Han opnar utgangsdøra, vil ned i stallen til Akar hest og sauane. Temperaturen har falle, svart himmel over utelampen og eit lett dryss snø på tunet friskar opp, det blir ryddigare enn elles. Eilert snur på terskelen og tar ned skinnlua frå knaggen. Det kjem eit skrap frå ei girkasse nedi vegen etterfølgt av motordur. Snakk om sola! tenkjer han og ser den tyske offisersbilen svinga inn nede ved porten, ein militærjeep følgjer tett, og lyden putrar seg tjukk inn i landskapet og over gardstunet, inn i morgonen og inn i det omtåka hovudet til Eilert, der det stig fram ei einaste melding: Kva er det dei vil? Dei freser inn på tunet i kjepphøgt spor. Ein av soldatane hoppar av jeepen og opnar passasjerdøra på den blankpussa Buicken, og majoren som Eilert har møtt før, stig ut. Han kan ikkje hugsa namnet. Snart står alle okkupantane i ein slags formasjon med våpen rundt aksla og briskar seg ved bilpanseret, ja, majoren står der og vaglar litt før han, via soldaten som snakkar norsk, forklarar Eilert at han har høyrt om hesten Akars roande og heilande verknad. No vil han be bonden om å få stå hest. Måten han spør på, er roleg, det heile verkar ektefølt på Eilert, heilt noko anna enn oppsynet hans. Eilert ber han likevel stilt ryka og reisa medan han nikkar og viser veg bort til stallen der Akar står. Han kjenner auga til majoren i nakken, og no hugsar han namnet: Angerer. Det er framleis natt i stallen, lyden av rasling og breking aukar når følgjet trakkar inn. Hesten gjev bonden det smale auget når han overlet reimane på det kjæraste dyret han eig, til major Angerer og seier: Ein kvart, bitte. Det er tidleg. Hesten er framleis søvnig, forklarar Eilert. Müde. Og via soldaten som snakkar norsk, får Eilert forklart at majoren ikkje skal sjå direkte inn i auga på Akar, berre stå sidelengs, roleg, på like fot med dyret, klø han på halsen og lena seg nær, deretter heilt inntil halsen. Slik vil han kunna koma inn i fellespuls, bli eitt med blodbanen til hesten, dette er noko han vil kunna kjenna. Då står du hest. Han er ikkje noko yppig lenger no, majoren, ser heller litt knekt ut, spak, som om han står her i lyset frå hestars eigen Kristus og ventar på frelse, i skinet av store, vakre Akar hest. Major Angerer treng ikkje skrifta, dette er frivillig og mildt påtrengjande frå okkupanten den aller første vintermorgonen, og 1942 ebbar snart ut, ei tid prega av massearrestasjonen av jødane her heime og nederlag for tyskarane ved Stalingrad i Sovjetunionen på veg mot oljelagera i Baku.

Å stå hest er det ikkje mange som har opplevd, eller fått til, og ikkje er det mange hestar rundt om på gardane som har denne evna: å ta hesteståaren med inn i blodbanen sin. Bruset og varmen frå dyret legg seg over og går jamt med pulsen hos mennesket, og ein kjem raskt av age og over i det blir som kalla bliss: rein terapeutisk vinst for kropp og hovud med sitt kjøt og sine musklar, med aerob pust og åndeleg utjamning. Den fjortenårige, brunsvarte dølahesten Akar er skrudd saman på ein heilt makelaus måte, litt høgare, blankare, sterkare, rolegare og glupare enn dei vimsete nabohestane nede i bygda, eller dei særleg skye hestane som held til på liagardane. Her er eit lynne å snakka om, tenkte Eilert då dei fekk hesten til gards. Eit jamt, fint temperament, ein eigen lød på dei som står inntil hesten, og krafta som lyser ut av hesteauga, får noko til å leggja seg til ro. Eilert merkar sjølv at han blir rolegare av å vera rundt hesten sin, det lettar det tyngste arbeidet på garden eller oppe i skogen. Denne roa set seg i pusten, og etter eit par år med Akar skjøna Eilert at det gjekk an å stå hest hos Akar.

Eilert går ut av stallen og lukkar døra bak seg, tenkjer at dette eine tyskarmøtet vil Akar tola. Og det kjem latter frå ein av dei fem følgjesoldatane, og Eilert blir ståande litt på sida av dei, morgonlufta legg lokk på tunet. Ein av soldatane seier noko og set seg inn i jeepen. Den enorme Sølvgrana skyt opp som ei venleg kjempe ved sida av porten, og Eilert blir ståande og glana, kjenner han har vakna til no, kulden gjer han konsentrert, får han til å mysa med det eine auget medan han følgjer soldatane på tunet med det andre. Han fyrer opp røyken sin, ein halv sneip frå i går, tobakksflis i tørr einerblanding. Han syp på krigstobakken medan fleire av soldatane fyrer seg flotte sigarettar som på sitt vis lyser opp tunet. Det minner han om freden. Her er folksamt! Tunet funklar! Og det er ekte røykjesaker som blir fyrte opp, kan Eilert lukta, det slår han nesten i bakken, og når ein av dei spør om han vil ha ein sigarett, klarar han ikkje å seia nei, lagar seg ei kvittering i hovudet og rettferdiggjer tyskarsigaretten for seg sjølv som betaling for Akars hestetenester, ein rekneskap ingen skal spørja etter, ingen treng sjå. Eilert knip av sin eigen sneip og legg han tilbake i pakka, tar imot gullet, snur seg og fyrer opp. Han inhalerer, og det kjennest som om alt blodet i han blir bytt ut der og då. Himmelen blir høgare, vidar seg ut. Bonden kjem inn i blodbanen til naziindustriens tobakksforsyning utan å vilja det, men han må. Han nyt det og lèt som ingenting når dei spør om han ikkje har ei dotter på garden, særs vakker! Eilert blæs røyk og ser ei stjerne blinka skarpt over Sølvgrana. Det er eit særleg stjerneskin å snakka om, månen hjelper til, får si sol frå verdas ende. Kvifor skal eg svara dei om Anne? tenkjer han. Grankonglane heng i svartlyset, svære, tunge klasar. Ramlar dei ned i eitt fall, vil dei treffa bølgjeblekktaket på uthuset og tilleggsplatene Eilert har skråstilt under takmønet og langs veggen over vedstabelen for å fanga heile lyden av konglefallet. Bonk-kabonk-bonk! Det kjem til å bli den naturlegaste lyd, tenkjer Eilert, ei sterk varsling om at militærkolonnen frå tyskarleiren nærmar seg Berarbrua; eit varsel frå naturen og dei frie medhjelparane til dei ufrie folka som tutlar rundt i dette som minner om kvardag. Eit bråkete signal frå grantrea. Det er alt. Dette er den enkle planen, den naturlege fella. Slepper grantrea i varsel, skal brua sprengjast når militærkolonnen køyrer over brua. Eilert nærmar seg ei løysing, og både trollgran 5 oppe ved fallet og vesle trollgran 6 rett over vegen mot åkeren er i solid rotkontakt med Sølvgrana. Alle dei sju grantrea som har rotkontakt oppetter lia og vidare fram til anleggsvegen ved Sjuskog leir, er merkte, og varslingssystemet dei imellom blir sterkare og sterkare kvar dag no, sjølv om signalet ikkje kan bli tatt for gjeve. Dei første trea på testfeltet, dei tre grantrea på vestsida av lia, svartgran 1, grantopp 2 og signalgran 3, sleppte fleire konglar raskare enn den fjerde grana, etter Eilert si meining den viktigaste grana utanom Sølvgrana, grantreet som bind dei tre øvre saman med dei tre nedre, nemleg vestre signalgran 4. Dette treet, vestre signalgran 4, fann Eilert fram til ved å måla høgda med pinnemetoden han lærte av bestefaren. Han fann ein rett pinne og la inn mot kinnbeinet, heldt så fast i enden, og med armen heilt i ro vippa han pinnen opp i vertikalen. No kunne han sikta mot treet som snart skulle få namnet vestre signalgran 4, medan han gjekk mot det, og med pinnearmen dønn i ro i forhold til kinnbeinet gjekk han fire skritt før pinnelengda dekte grantrelengda. På dette punktet visste han at trehøgda var lik avstanden frå treet og bort til han. Det flamma alltid opp ein indre jubel når han skritta mot eit tre og skjøna at han hadde funne høgda med denne pinnemetoden. Den matematiske metoden på to formlike trekantar tok aldri feil. Den store trekanten med treet var lik den vesle trekanten med pinnen. Vestre signalgran 4 målte 34 meter i høgda, og frå henne var det fri og god sikt ned til fallet og Trollgran 5. Likevel ville han testa vitaliteten i treet og laga eit utsnitt på stamma, fjerna borken og venta nokre dagar uti kvaeutfloda før han gnei melassevatn på borksåret og kvaa, fekk så bekrefta at utfloda stoppa, og at kvaa tok med seg melassen innover i treet, opp til konglane, nedover til røtene og heilt ut i sopprotsystemet. Energiresponsen var som ønskt.

Kva om grantrekjeda blir broten, tenkjer Eilert og tar eit nytt drag av sigaretten, om krafta forsvinn før varslingsimpulsen når fram til Sølvgrana? Klarar den enorme grana å omsetja energien og sleppa konglane med eit brak likevel? Eilert merkar korleis røyken døyver kvar stive muskel i kroppen og løftar fram klartanken: det ein tenkjer som ligg framfor sjølve tanken, det tenkte. Eit il! Og med ilinga verketrong. Å sørgja over at sigaretten no er ferdigrøykt, det vil han ikkje. Det kjem eit vrinsk frå stallen. Eilert stumpar sigaretten og snur seg til soldaten som spurde om dottera, og fortel at Anne tenestegjer nede hos presten halve tida no etter at prestefrua blei sjuk. Soldaten nikkar og ser vekk.

Når major Angerer kjem ut frå stallen, om ikkje i tårer, så med raudkanta auge, grip han neven til Eilert og ristar han med begge sine. Han takkar og lagar ein grimase: Akar, seier han, å stå hest, seier han, på norsk seier han det, å stå hest! seier han, før han mumlar noko om Hitler som Eilert ikkje får tak i, set seg inn i bilen, og på kommando forsvinn alle sigarettar og soldatar òg inn i bilane som startar opp. Takk! seier soldaten og tolken før dei køyrer av garde. Eilert synest det er ein lette å få tunet tomt, stille og ryddig, og han tar seg sjølv i å kikka over sneipane på bakken, om nokon har fleire drag i seg. Han plukkar opp ein, men ombestemmer seg, lèt han falla til bakken. Han går inn i stallen for å kikka til Akar, lurar på om hesten skal få mulepose, men slår det frå seg, instinktet no seier spar på varene. Seinare skal dei ri seg ein tur på skogen og leggja inn ved i Berghola, klar til Adler, Eilerts gamle studiekamerat og no flyktning, jaga opp hit til Sjuskog fordi han er jøde, ønskt opp hit i kraft av å vera biolog og skogsbotanikar. Det er Adler som skal sjekka om det er nok fart på grantrea og i konglane. Det er han som kan faget, men både som person og som fagmenneske er han trua, tenkjer Eilert, og det er ei skam at vi må smugla han opp hit, tenkjer han og hengjer stallykta på veggen. Fleire av sauane på båsen har alt kome i gang med morgonbrekinga og småskrapinga si. Akar står først roleg med smal, fuktig augestripe, som i halvsvevn. Sleit majoren ut dyret? tenkjer Eilert og løftar lampen opp til hesten for ein kikk. Han fører fjøslykta litt fram og tilbake langsetter hestekroppen, litt på måfå, før han snur seg mot sauane og vil begynna å strø litt borte hos dei. Brått kastar Akar på hovudet og prustar, auga opnar seg før dei vrengjer seg i ei kjapp vending, og no legg Eilert merke til dampen, vanlegvis eit mjukt teppe rundt hestekroppen i morgonstallen; no kvervlar og står det damp mot taket som etter ei seig skogsøkt. Akar baksar og vrinskar til. Eit bakspark får eine båsbjelken til å knekka tvert, det singlar i veggen. Så då! seier Eilert høgt og skvett, trekkjer opp ein boge rundt spiltauet til Akar og går bort til havresekken, kjem bort til hesten sin og gjentar så då, så då, klappar han litt på halsen. Han trær sekken kjapt på, reine smokken for dette elles rolege vesenet. No står hesten i eit slags kav, og Eilert må godsnakka med han. Må eg stalla deg om, då, Akar? tenkjer han. Og er det verdt det? Å dela av krafta Akar har i seg, å hjelpa sambygdingane som søkjer hjelp og vil stå hest, har vore viktig for Eilert. Men det er ikkje verdt det om Akar mistar kraft? Han sløkkjer og hengjer lampen tilbake på kroken, seier så då, så då til Akar medan han går ut og lukkar stalldøra bak seg.

Eilert går inn i det enno sovande huset og vil koka kaffi, han legg i omnen og får nok startvarme til å varma opp kaffikjelen frå kvelden før. Beiskt, tynngruta skvip som han har lært å setja pris på, varmt mot tunga, ein slik kopp og ei slik stund kan ingen ta frå han. Han sov ikkje skikkeleg i natt, blei liggjande og vri seg heilt til kona, Margareth, snudde seg og snakka hest til han, så då, så då, Eilert, så då. Ana eg kanskje at tyskarfølgjet var i emning på morgonkvisten? tenkjer Eilert. Å, snakk! seier han over koppen. Han må ha sovna lell, for han kjenner at noko av det som høyrde gårsdagen til, har sleppt taket framme i panna. Han kikkar ut glaset medan han drikk av kaffien, stallen står framleis i djupt mørke, berre noko rimfrost i veggen blinkar imot. Pysja major Angerer nazistisk propaganda rakt inn i hesteøyret? Å stadig vekk forhalda seg til ein fiende som har absolutt makt, men som er her med menneskelege fjes, gjer Eilert forvirra og irritert. Kva skal dei stilla opp med? Kan han eigentleg virka som bonde gjennom ein ny vinter? Det kjem eit lett dunk frå loftet. Margareth er nok i emning, tenkjer Eilert, det er neppe Anne, og Lars, sonen, er det ikkje. Han ligg lengst 31 av 31 dagar. Eilert hentar fram det sørgjelege brødet og skjer ei skive då Anne kjem inn på kjøkkenet.

Er du oppe? seier Eilert.

Eg høyrde noko bråk frå stallen, kva hende? spør Anne.

Høyrde du ikkje bilane?

Jo, kva ville dei, stå hest?

Majoren, ja, seier Eilert.

Og kva skjedde?

Akar blei forbanna for noko, det blei for intenst, kanskje, seier Eilert og løftar kaffikjelen av omnen.

Korleis veit dei om Akar? spør Anne.

Dei må ha fått tips frå politimeisteren.

Berre dei ikkje tar han med seg, seier Anne.

Dei er full av respekt for tradisjonar, eg håpar det ligg øvst. Gardsdrifta her. Å stå hest har dei prøvd i Tyskland òg, trur du ikkje? seier Eilert.

Har politimeisteren vore hos Akar? spør Anne.

Nei, nei. Han er for rakrygga til slik medisin. Men sonen som har ein sjukdom i ryggen, noko med ryggmergen, han har stått hest hos Akar fleire gongar. Eg trur ikkje faren vil vita om slik svakheit, alltid mora som har følgt han, seier Eilert og tar kniven for å skrella ein kålrabi som ligg på benken. Noko å ha på brødet når skinka skal sparast. Det blir stille mellom dei. Omnen sprakar, men kjøkkenet er langt frå varmt.

Er det gammal skikk å erobra andre land og folk òg? seier Anne brått og skarpt. Eilert blir overraska og ser på dottera si, ho ser trøytt og bleik ut. Det er for lite næring her no.

Dei kan spasera inn her og ta Akar med seg, seier ho, opprørt.

Kvifor skulle dei det? Ein bonde som spelar på lag, er ein god bonde. Dei vil ha åkrane pløgde til våren akkurat som vi, seier Eilert og peikar ut vindauget. Han drikk opp kaffien og kjenner ei lunken gjørme mot tunga, spyttar i koppen og snur seg mot Anne.

Dei har aldri tatt så mykje som ei pinneribbe herifrå. Eg trudde dei skulle henta seg «skatt» før jul i fjor, sidan vi hadde slakta tre sauar, men ingen kom.

Jo, men Akar, då, seier Anne.

Dei har nok av hestar. Du vil ikkje ha litt av denne pariserkaffien? spør Eilert.

Det er for tidleg, svarar ho. Eg tar ein kopp med Borgny seinare.

Skal du sjå til henne kvar dag no?

Eg trur Milton prest vil det slik, ja. Og det trengst. I går kom eg presis klokka ni, og då sat ho kald på kjøkkenet med frukostrestane framfor seg. Om eg ikkje tar feil, går Milton ned til kyrkja før klokka sju om morgonen.

Ja, han fiksar skjulet nede på kyrkjegarden, veit eg. Hadde han ikkje fyrt opp?

Jo, men det hadde brunne ut, omnen var berre lunka.

Eg må hjelpa han med å få tetta dei kjøkkenglasa før det ligg snøfonner ved oppvaskbenken, seier Eilert.

Dei er lekke, ja. Stakkars Borgny, mistar seg sjølv litt no, seier Anne og reiser seg med eit skrap frå stolen som får Tommy til å koma seg på føtene. Den døgnville katten trur det er mjølk å få i skåla, men slik det er no, får han lite av det.

Berre ikkje han Fehlman kjem igjen, seier Anne.

Fehlman? Heitte han det, soldaten?

Ja.

Prøvde han seg? Han var sikkert ein av lakeiane som følgde major Angerer i stad, seier Eilert og kjem på den gongen oppe i skogen då Akar, som ein tusensjåar, sette i gang med ei fæl vrinsking, rista på hovudet og baska så fælt at Eilert begynte å sjekka beina hans, om det kunne ha kome ei flengje, ein brest. Uroa smitta, og dei gjekk heimover, dette var tidleg ein laurdag no i vår, heilt vanleg arbeid og tralt; dei skulle henta ned nokre digre stokkar til Anton Christensens trevarefabrikk. Hadde femti jordveps stukke hesten? Nei. Dei kom inn på tunet, og Eilert batt hesten og på med pose. Hadde Akar skjøna at Anne var komen i krangel med ein soldat her heime, noko ho var? Korporal Fehlman hadde nytta seg av helgefri gonge, han hadde prøvd seg på eit felleligg, men ingen Anne hadde blitt med ut på fellen i låven. Sunt bondevett eller flaks? Eilert hadde ikkje noko imot tradisjon og felleligg, og dottera var blitt sytten år, men tyskarane ville han ikkje ha rekande rundt dørene.

Bestefar din fortalde om kor lite skiljet var mellom arbeid og fritid då han var på din alder, ikkje sant? Dei kalla det glankarar før, seier Eilert.

Eg vil ikkje sova på fellen så lenge dei er her! seier Anne.

Eg gløymer denne krigen heile tida, seier Margareth og kjem inn på kjøkkenet.

Du har gått glipp av fienden, seier Eilert og gjev henne eit smil.

Eg høyrde dei først då dei drog, sovna tvert etter du stod opp, svarar Margareth og grip ein kubbe for å leggja i omnen. Tommy kjem seg på beina på ny.

Frå gammalt av kom slike glankarar som ville felleliggja bort til vindauget og kakka på ruta. Ja, dei la gjerne om målet òg for å prøva å innynda seg, seier Eilert og nikkar med hovudet.

Stopp, seier Anne og held opp ei hand før ho hentar seg ein tallerken.

Men det er sant. Bestefar meinte det var ein skikk. Alle unggutar prøvde å få seg eit felleligg, og blei det seriøst, kunne det bli nattefrieri.

Kvifor må alt skje på natta? seier Margareth og ristar på hovudet. Ho ser på Eilert, og så begynner ho å le.

På dagen må ein jobba, seier Eilert. Ofte om søndagen òg.

Du har aldri invitert meg på fellen, seier Margareth.

Eg har knakka på glaset! Dei tunghøyrde søv godt, seier Eilert.

Stopp, seier Anne på ny.

Lars kjem ned trappa, og Eilert rekkjer han ein bit av kålrabien. Han gjer ei mine, geispar og bøyer seg ned til Tommy ved omnen. Katten strekkjer seg etter han, og Lars plukkar han opp.

Gud kor varm katt, seier han.

Fehlman, heitte han det, altså? seier Eilert.

Anne nikkar og tar ein bit av brødet.

Vel, han slo ikkje inn dørene, han retta ikkje våpen mot deg. Eg tenkjer at du ei stund framover ligg på brisken ved bakdøra slik at du kan snika deg ned trappestigen og over til fjøset, skulle noko skje her inne, greitt? seier Eilert.

Kva er det hjelp i? spør Anne.

Du veit plankebordet med ståltrådrullane der ute, det er berre å dytta planken inn, så heng børsa der ferdig ladd.

Å skyta for sjølv å bli skoten? seier Lars.

Ingen skal bli skoten her, seier Eilert og kjem på Akar igjen.

Eg går ut til Akar og ser til han.

Ser etter kva? Eg blir med, seier Lars.

Eg lagar vassgraut om kålrabien ikkje var nok, Lars, seier mora.

Litt seinare, seier Lars.

Eg har mysostbitar vi kan smelta i grauten, seier Margareth.

Ikkje er det nok mjøl å gje. Saltslikkesteinen er redusert til ein smaklaus klump no, men sauane klarar seg. Eilert får framleis det smale auget frå Akar.

Dette får du stå i, seier Eilert, dels til hesten, dels til seg sjølv, kanskje.

Korleis har guten min sove, då, seier Lars og stryk Akar ved øyra. Ingen kast med hovudet, hesten står i ein døs. Eilert nærmar seg Akar frå sida og hengjer lampen på kroken, ser sine eigne kvite knokar i grepet rundt handtaket, så hardt held han fast. Så då, seier han. Så då! Går roleg og sidelengs, krumbøygd mot hesten.

Ikkje gå bak Akar, seier han til Lars.

Kva skjedde eigentleg? spør Lars.

Ikkje noko stort, trur eg. Men han blei uroleg, svarar Eilert.

Det er truleg ikkje siste gongen dei kjem til gards skal ein måla ut frå majorens reaksjon og takk.

Kva er det der? seier Lars og peikar mot eit tråkk i sagmuggen, ein svart flekk og ei lita grop. Eilert bøyer seg ned og fiklar i tråkket. Det er ein sneip. Har majoren stått her inne og røykt? Akar opnar auga sakte og kastar på hovudet, prustar, og Eilert strekkjer handa og begynner å klappa han på skuldra, kjem heilt borttil og tar andre handa si, begynner å klø halsen, noko han veit Akar likar.

Dei er glade i sigarettar, men livsfarlege her inne med høyet, seier Eilert og ser over hestehalsen, kragen, rundt manen, sjekkar øyra. Handa rører seg oppetter pelsen, og han klappar meir i manen enn han elles ville ha gjort. No er det Akar som står heilt roleg.

Der! Han har svimerkt Akar, seier Eilert.

Kva? seier Lars.

Eilert held lampen litt nærmare halsen.

Berre eit lite merke, men det kan ikkje ha vore eit uhell.

Jævel, seier Lars.

Kan du gå inn og henta honningkrukka?

Ja, seier Lars og kjappar seg ut.

Eilert trakkar på sneipen i gropa, han må det, og så trekker han pusten på ny. Så då, Akar, seier han, kvil deg i dag, i morgon skal vi til Berghola og ordna til der, leggja inn ei god lød ved og sjekka om madrassen framleis kan brukast, sjekka han for muselik. Litt fukt er greitt, men Adler skal sleppa daude mus der. Det går ei grense.

Eilert kjem opp til trevarefabrikken og bankar på porten, det går nokre sekund før ein ung kar opnar, Eilert kikkar inn, og Anton løftar handa og vinkar han inn. Han børstar vekk noko snø frå håret, men det meste har smelta til vatn, raud i kjakane, og det høgre auget hans er opnare enn det venstre, som skulle det vita litt meir enn naboauget.

Du høyrde om jødearrestasjonane? seier Eilert.

Ja, før helga, svarar Anton.

Dei fleste har visst blitt skipa rett til Tyskland, seier Eilert.

Sa dei det? spør Anton.

Nei, det var ein eg snakka med, som visste det. Skubba inn i drosjebilar og køyrde ned til hamna for å bli deporterte.

Helsiken, seier Anton.

Og alt av verdisaker sikkert stole, seier Eilert.

Ny, gul linduk på ein medløpars bord, seier Anton og pakkar seg på brystlomma der tobakkspakka stikk opp.

Eg veit ikkje om det stemmer, men alt av mat veit eg dei har samla inn. Verktøy, sko, teppe. «Omfordeling».

Klart det stemmer. Vi veit det kjem hirdfamiliar til gode, seier Anton.

Juling skulle dei så klart hatt, seier Eilert.

Så, han Adler … og no senkar Eilert stemma: Får du gjeve Milton beskjed? I morgon?

Anton nikkar.

Adler Bartholdy er namnet, han har vore her oppe før, og han var ein av dei få som kom seg unna rassiaen no på torsdag. Dei var etter han òg.

Jøde?

Ja. Han blir smugla opp hit fordi han kan hjelpa til med grantrea. Må åla seg under brua eit stykke for å finna stien opp til Berghola, seier Eilert.

Det klarar han, seier Anton.

Brua som bind oss saman i eit løft og stengjer oss ute i eit skyv, seier Eilert.

Dei trur dei har kontroll på kvar einaste norskerifle, kvar einaste fløyteskvett, ikkje sant? seier Anton.

Eg har gått den ruta opp lia, ho er sikker, seier Eilert.

Ja? seier Anton.

Adler skal krypa opp søkket i lia, seier Eilert, det er godt skjult av tett vegetasjon sjølv på denne tida, eg hadde problem med å sjå ned på brua då eg vasa oppi der. Oppe i Sjuskogen kjem han fram til bergkanten like før Nipakjerret, stormyra, og der må han åla seg heile vegen fram til Berghola, seier Eilert.

Dette skal Milton forklara han? spør Anton.

Meininga det, ja, seier Eilert. Og på seg skal Adler ha papir som viser at han driv med frøavl og kongleinnsamling, han er botanikar frå Thüringen, papir som kanskje ikkje er all verda om nazistane fakkar han, trumfar ikkje at han er jøde, men likevel, det er faglege papir som held oppe normalen.

Og moralen, seier Anton.

Det er ikkje ei løgn for å overleva, det er fakta ein kan døy med, eg gler meg til å gå i krigen med han, seier Eilert.

Høyr! seier Anton. Og den Sølvgrana di, sjølve avlstreet, finst det ikkje papir på det òg?

Jo då. Rett nok frå 1939. Fleire av konglane skal samlast inn og sendast til universitetet. Det er i grunnen på høg tid, seier Eilert.

Eg tar normalen, du moralen, ler Anton.

Adler meiner det går an å få meir fart i grantrerøtene sjølv om det er kaldt ute no, ja, større fart på heile varslingssystemet som er samansett av sju grantre og rundt ti tusen konglar, seier Eilert.

Ti tusen. Utruleg. Flott om det går, seier Anton.

Eilert nikkar og løftar handa, snur seg for å gå.

Gå i fred så lenge, seier Anton etter han.

Ha, seier Eilert og veiftar ordet vekk med handa.

